Un grav accident rutier, în care au fost implicate două maşini, a avut loc, vineri seară, pe DJ687, în localitatea Hăşdat, între Hunedoara şi Călan. În urma impactului, trei persoane au fost rănite. Este vorba de cei doi şoferi şi o fată de 15 ani, pasager. Cu toţii au fost transportaţi la spital.
"La data de 08 martie 2024, în jurul orei 18:40, un bărbat de 56 ani, din municipiul Hunedoara, în timp ce conducea un autoturism pe DJ 687, din direcţia Hunedoara spre Călan, a efectuat o manevră de depăşire neregulamentară, moment în care a intrat în impact cu un alt autoturism care se deplasa regulamentar, condus de către un bărbat de 59 ani din oraşul Călan, răsturnându-se în afara părţii carosabile. În urma evenimentului rutier a rezultat rănirea celor doi conducători auto cât şi a unei minore de 15 ani, aflată în calitate de pasageră în autoturismul condus de bărbatul de 56 ani", a transmis IPJ Hunedoara.
A fost nevoie de intervenţia pompierilor de la descarcerare pentru salvarea unuia dintre şoferii implicaţi în accident.
"Ajunşi la faţa locului, salvatorii au acţionat pentru descarcerarea şi acordarea asistenţei medicale de urgenţă pentru conducătorul auto dintr-unul din cele 2 autoturisme, dar şi pentru salvarea altor 2 persoane (un bărbat adult şi o minoră în vârstă de 15 ani) aflate în cel de-al doilea autovehicul. În urma impactului, deosebit de violent cele 2 autoturisme au ricoşat la o distanţă mare de partea carosabilă", a precizat ISU Hunedoara.
Cele trei persoane grav rănite au fost transportate la Unitatea de Primiri Urgenţe a Spitalului municipal din Hunedoara, pentru asistenţă medicală de specialitate.
Sursa citată a precizat că poliţiştii au întocmit dosar de cercetare penală sub aspectul săvârşirii infracţiunii de vătămare corporală din culpă .